text: МІНСК, 24 ліп — Sputnik. Арганізатары міжнароднага ралі-рэйду "Шаўковы шлях" выказалі шкадаванне, што беларуская каманда "МАЗ-СПОРТаўта" вырашыла спыніць свой удзел у гонцы, пра гэта заявіў кіраўнік праекта Уладзімір Чагін.
  У аўторак раніцай "чырвоныя зубры" апублікавалі заяву аб тым, што каманда вырашыла спыніць удзел у "Шаўковым шляху" з-за нязгоды з шэрагам рашэнняў арганізатараў падчас трэцяга этапу ралі, які быў спынены з-за моцных дажджоў, якія размылі трасу.
  "Сяргей Вязовіч — таленавіты гоншчык, але, па ўсёй бачнасці, цяжкасці трэцяга этапу, з якімі сутыкнуўся яго экіпаж і ўся каманда "МАЗ-СПОРТаўта", перашкодзілі заставацца аб'ектыўнымі ў сваіх выказваннях", — сказаў Чагін.
  Ён адзначыў, што каманда "ў даволі рэзкіх фармулёўках" патлумачыла сваё рашэнне, і падкрэсліў, што "Шаўковы шлях" адпавядае стандартам FIA, за чым сочаць як міжнародныя камісары, так і кіраўніцтва ралі, і паважае сумленную этыку.
  Чагін падзякаваў усім экіпажам, якія ў той дзень аказвалі адзін аднаму падтрымку, у прыватнасці пілотаў "ГАЗ Рэйд спорт" і "КАМАЗ-МАЙСТАР", якія дапамагалі выцягваць машыны з гразевага палону, у тым ліку і каміон Вязовіча.
  "Я, як кіраўнік праекта, і ад імя ўсёй дырэкцыі ралі "Шаўковы шлях" шкадую аб эмацыйным рашэнні Сяргея Вязовіча ўсёй камандай пакінуць гонку", — сказаў Чагін. Ён падкрэсліў, што гэтае рашэнне пазбаўляе каманду магчымасці ў гэтым годзе працягнуць спаборніцтвы.
  "Шаўковы шлях 2018" раней было вырашана падзяліць на дзве часткі. Першая завершыцца 27 ліпеня ў Маскве, старт другога адрэзка, які пройдзе па тэрыторыі Кітая, запланаваны на восень.